Moenie dat vrees jou manipuleer nie - WelstandWelstand
Tuis / Advies / Moenie dat vrees jou manipuleer nie
In Mei 2021 erken die Britse regering in 'n berig in The Telegraph dat die regering mense se kommer en angs manipuleer om inwoners se gedrag te beheer. In hierdie geval was dit om die bevolking wat onverskillig staan teenoor die aanslag van Covid bewus te maak van die persoonlike gevaar wat die virus inhou. Sedertdien het die Britse regering heftige kritiek verduur oor die metode van kontrole en beheer en is beskuldig van outoritarisme en dat vrees as wapen teen die publiek gebruik is. Regerings wêreldwyd het vir die afgelope 12 maande daagliks hul inwoners 'n spyskaart van vrees aangebied, van virusmutasie tot uiteindelike sterftes om hulle sodoende te oorreed om te voldoen aan Covidregulasies.
Vrees roep die vlug-of-veg-instink op en wanneer ons nie kan terugvlug na ons bekende gemaksone toe nie, volg ons die pad wat aangewys word deur wie ook al. Manipulasie deur vrees is 'n algemene menslike taktiek en gebeur op die politieke speelveld, in die korporatiewe wêreld, in verhoudings en in die huisgesin.
Bang mense is maklik om te beheer omdat hulle glo die lewe behandel hulle stief en vergeet dat hulle in beheer is van hul eie situasie. Hulle word maklik gemanipuleer om byvoorbeeld onnodige versekering uit te neem, oorhaastige en ondeurdagte finansiële besluite te neem, werk aan hul motor en huis te laat doen of om onnodig van dienste gebruik te maak.
Wat vrees mense die meeste?
Direkte geweld, ekonomiese onsekerheid veroorsaak deur massa-afleggings, politieke onstabiliteit, die vrees vir die onbekende, vrees vir siekte, verlies van familie, gesondheid en sosiale status
Vrees ontstaan omdat ons dink aan wat kan gebeur en wanneer ons bang is lyk alles erger en ons oorreageer.
Gewoonlik word syfers of statistieke of gebeure buite konteks as bewys of waarheid voorgehou en elke gebeure word gehanteer as 'n noodgeval en gelees as 'n aanduiding van dreigende ondergang. Normale weerpatrone wat soms verwoesting saai, word voorgehou as aardverwarming.
Weerhouding, onderdrukking of manipulasie van werklike gebeure of syfers skep angs en vrees en bang mense verloor die vermoë om rasioneel te dink en soek dan 'n weg om te volg wat deur 'n manipuleerder aangewys word.
Gebeure of syfers kan doelbewus versprei word in die media, wat die individu as betroubaar ag maar wat nie geverifieer kan word nie.
Verwarring of teenstellende inligting is ook 'n wapen want dit skep onsekerheid en angs by individue wat afhanklik raak van die boodskap omdat hulle nie meer rasioneel kan dink nie.
Vrees is aansteeklik, dit versprei deur gerugte van een persoon of gemeenskap na 'n ander net soos 'n muterende virus.
Vermy die toevoer en bronne van skadelike inligting wat hulself bewys het as onbetroubaar. Smoor bangmaakpraatjies by kinders en huismense in die kiem.
Hanteer die bron van vreespraatjies. Indien iemand onbewus vrees of angs saai, stel die feite reg en versag hul eie angs.
Die media moet interessante nuus aanbied om self in besigheid te bly en die nuus wat lesers en kykers die meeste trek, is negatiewe nuus wat vrees inspireer en negatiewe nuus waarsku ons dat ons aanpassings of veranderinge moet aanbring. Analiseer jou vrees en bepaal wat dit is wat jy vrees voordat jy daarop reageer. Is dít wat jy vrees 'n werklike en onmiddellike bedreiging vir jou of is dít wat jy vrees geskoei op die narratief van buitestanders? Wanneer jy dit weet, kan jy bepaal of 'n persoon of instansie jou probeer manipuleer of nie en dan kan jy rasioneel optree.
Kennis is mag. Volg betroubare nuusbronne of meningvormers en onderskei tussen vals nuus en samesweringsteorië. Vermy partydige nuus, verminder blootstelling aan sosiale media, tref redelike voorsorg teen moontlike katastrofes en reik uit na ander mense.
Ken die grondwet en vergewis jou van beskermende wette soos die Verbruikersbeskermingswet en die Handves van Menseregte sodat jy nie verkeerde of irrasionele besluite neem nie. Sodoende beskerm jy jouself ook teen kriminele elemente wat jou probeer intimideer met dreigemente en deur vrees by jou kweek.
Wanneer die nuus jou kind ontstig en bang maak
Jy kan jou kind nie beskerm teen politieke of rampgebeure of sosiale disfunksie nie maar jy kan wel angs en vrees verdryf. Wees eerlik oor jou eie kommer maar beveilig so ver moontlik jou woonplek sodat jou kind geborge kan voel. Jy kan ook nie jou kind weghou van nuusgebeure in die media nie maar jy kan die blootstelling daaraan beperk. Vra jou kind wat hy gehoor het en hoe hy daaroor voel. Dit gee kinders 'n veilige geleentheid om vrae te vra en vir jou die geleentheid om gerugte en verkeerde inligting die nek in te slaan.
Gebruik die geleentheid as 'n leergeleentheid en 'n bewusmaking van wat in die wêreld en jou eie land aangaan. Leer jou kind van sy regte as burger in die samelewing.
Skep 'n veilige tuiste waar jou kind geborge kan voel. As daar 'n element van realiteit in sy vrees is, gee erkenning daaraan maar stel dit dat hy en sy familie veilig is: "Ja, daar is betogings op die pad maar ons gaan 'n ander pad ry waar daar polisie is" of "Ja, mense sterf aan Covid maar ons hou by die veiligheidsreëls".
Help jou kind om fiksie van realiteit te onderskei en om sy nuusbron te bevraagteken en om dít wat as feite voorgehou word te verifieer. Wanneer jou kind dink die ergste gaan gebeur, lei hom om realisties te dink en sy eie gedagtes en aannames te bevraagteken en as't ware 'n debat met homself te voer.
Wanneer 'n slegte ding gebeur, vermy etikettering omdat dit verdere verwarring kan meebring. Verduidelik hoekom mense skei of sterf, hoekom daar byvoorbeeld onluste in sekere gebiede plaasvind, of dat iemand 'n verkeerde keuse gemaak het wat tot 'n moord gelei het. Soms is dit ook net genoeg om te erken dat jy nie weet hoekom iets gebeur het nie.
Laat jou kind toe om speel-speel 'n slegte gebeurtenis na te boots; sodoende probeer hy sin maak van die wêreld om hom. Volwassenes doen dieselfde deur 'n saak te bepreek met ander volwassenes.
Gee jou kind feite in konteks en ontmasker gerugte en valse nuus. Wanneer 'n gebeurtenis ver van jou af plaasvind, soos vloede en aardbewings of oorloë, wys jou kind op 'n kaart hoe ver verwyder die gevaar is en dat hy veilig is.
27 Des, 2015 Daily Progress.
15 Januarie 2021. NPR. https://www.npr.org/2020/10/31/929578004/anxious-about-the-election-your-kids-can-tell-heres-how-to-talk-about-it
20 Maart 2020 NPR. https://www.npr.org/2019/04/24/716704917/when-the-news-is-scary-what-to-say-to-kidscary